## Rješenje kojim se ocjenjuje dopuštenom provedba koncentracije koja će nastati stjecanjem kontrole stje­canjem većine dionica i većinskog prava glasa u Glav­noj skupštini Gospodarsko-kreditne banke d.d. sa sjedištem u Zagrebu,...

### NN 98/2006 (6.9.2006.), Rješenje kojim se ocjenjuje dopuštenom provedba koncentracije koja će nastati stjecanjem kontrole stje­canjem većine dionica i većinskog prava glasa u Glav­noj skupštini Gospodarsko-kreditne banke d.d. sa sjedištem u Zagrebu,...

# HRVATSKA NARODNA BANKA

**2265**

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, br. 36/2001.), a u vezi s člankom 40. Zakona o bankama
(»Narodne novine«, br. 84/2002.) i točkom 9.1.1. Odluke o zaštiti tržišnog
natjecanja unutar bankarskog sektora (»Narodne novine«, br. 48/2003.),
odlučujući povodom prijave namjere provedbe koncentracije koju je podnijela
Veneto Banca S.c.p.a., sa sjedištem u Montebelluni (Treviso), Piazza G.B. Dall’Armi
1, Republika Italija, guverner Hrvatske narodne banke donosi sljedeće

## RJEŠENJE

I. Ocjenjuje se dopuštenom provedba koncentracije koja će nastati stjecanjem
kontrole stjecanjem većine dionica i većinskog prava glasa u Glavnoj skupštini
Gospodarsko-kreditne banke d.d., sa sjedištem u Zagrebu, Draškovićeva 58, od
strane Veneto Banca S.c.p.a., sa sjedištem u Montebelluni (Treviso), Piazza G.B.
Dall’Armi 1, Republika Italija.
II. Ovo je rješenje konačno u upravnom postupku.
III. Ovo će rješenje biti objavljeno u »Narodnim novinama«.

```
Obrazloženje
```

I. Dana 20. ožujka 2006. Veneto Banca S.c.p.a. sa sjedištem u Montebelluni (Treviso),
Piazza G.B. Dall’Armi 1, Republika Italija (u nastavku teksta: Veneto banka),
podnijela je Hrvatskoj narodnoj banci (u nastavku teksta: HNB) Prijavu namjere
provedbe koncentracije između Veneto Banke i Gospodarsko-kreditne banke d.d. sa
sjedištem u Zagrebu, Draškovićeva 58 (u nastavku teksta: Gospodarsko-kreditna
banka, na temelju odredbi točke 7. Odluke o zaštiti tržišnog natjecanja unutar
bankarskog sektora (»Narodne novine«, br. 48/2003., u nastavku teksta: Odluka),
a u skladu s odredbama točke 8. Odluke). Obzirom da je predmetna Prijava namjere
provedbe koncentracije (u nastavku teksta: prijava) bila nepotpuna, HNB je
dopisom od 4. travnja 2006. uputila zahtjev za nadopunom prijave. Nadopuna
prijave dostavljena je 11. travnja 2006. u HNB. Dana 12. travnja 2006. HNB je
podnositelju prijave, Veneto banci izdala Potvrdu kojom se potvrđuje da je HNB
11. travnja 2006. zaprimila potpunu prijavu. Slijedom navedenog, 11. travnja
2006. smatra se danom podnošenja predmetne prijave.
II. Razmatrajući podatke dostavljene u prijavi te druge podatke kojima je
raspolagala Hrvatska narodna banka, u postupku ispitivanja prijave utvrđeno je
sljedeće:

*1. Sudionici koncentracije*

Sudionici predmetne koncentracije su Veneto Banca S.c.p.a., sa sjedištem u
Montebelluni (Treviso), Piazza G.B. Dall’Armi 1, Republika Italija i
Gospodarsko-kreditna banka d.d., sa sjedištem u Zagrebu, Draškovićeva 58.

a) VENETO BANKA

Veneto banka registrirana je kao zadružno dioničko društvo sa sjedištem u
Trevisu, Republika Italija. Glavna područja djelatnosti Veneto banke su kreditno
i financijsko posredovanje, prodaja osiguravajućih proizvoda preko komercijalne
mreže banke, te ostale financijske usluge. Veneto banka je orijentirana prema
privatnim klijentima i malim i srednjim poduzetnicima.
Prema podacima dostavljenim u prijavi, Veneto banka nije aktivna na hrvatskom
bankarskom tržištu. Njeno područje djelatnosti uglavnom se odnosi na
sjeveroistok Italije, posebno u regiji Veneto u provinciji Treviso, dok je putem
kontroliranih društava prisutna u Regiji Lombardija te u južnim Regijama Puglia
i Basilicata. Putem jedne kontrolirane banke (Banca Italo-Romena S.p.a.) Veneto
banka je nazočna na bankarskom tržištu Rumunjske. U Italiji, na nacionalnom
nivou, Veneto banka drži udjel od otprilike 0,35% tržišta, dok u Regiji Veneto
taj udjel iznosi otprilike 3%.
Veneto banka je čelna banka grupe društava okupljenih u »Gruppo Veneto Banca«
koja djeluje na području osiguranja, brokera osiguranja, factoringa, leasinga i
investicijskog bankarstva. »Gruppo Veneto Banca« obuhvaća petnaest povezanih
društava, od kojih su njih deset uključena u bankarsku podgrupu, dva društva su
pod kontrolom Veneto banke, a preostala tri društva čine povezana društva grupe
Veneto banke.
U nastavku slijedi popis društava koja se nalaze pod kontrolom Veneto banke;
Banca del Garda S.p.A., sa sjedištem u Veroni, bavi se prikupljanjem štednje i
odobravanjem raznih vrsta kredita u Italiji i inozemstvu.
Banca di Bergamo S.p.A., sa sjedištem u Bergamu, bavi se istim djelokrugom
poslova kao i Banca del Garda S.p.A..
Banca Italo-Romena S.p.A. sa sjedištem u Trevisu, svoje poslovanje ostvaruje u
Rumunjskoj. Obavlja iste djelatnosti kao i prethodno navedene banke. Osim Veneto
banke koja drži najveći udio u temeljnom kapitalu, ostatak dionica je u posjedu
Banca Comerciala Romana iz Rumunjske.
Banca Meridiana S.p.A. sa sjedištem u Bariju, obavlja klasične bankovne poslove
kao i prethodne tri navedene banke koje su članice grupe Veneto banke.
Claris Factor S.p.A., društvo sa sjedištem na istoj adresi kao i Veneto banka,
bavi se s poslovima usmjerenim olakšavanju uprav­lja­nja, deblokiranja i naplate
potraživanja poduzeća kao i drugih potraživanja.
Claris Finance S.r.l., društvo sa sjedištem u Rimu, bavi se poslovima
pretvaranja potraživanja u vrijednosne papire koji se mogu prodati na tržištu.
Claris Leasing S.p.A., društvo sa sjedištem u Trevisu, bavi se poslovima
kreditiranja u Italiji i inozemstvu u obliku financijskog leasinga u njegovim
raznim oblicima i namjenama, kao i operativ­nog leasinga i davanje pod zakup, u
oblicima koje dopušta zakon i administrativni propisi koji reguliraju tu
materiju.
Italo Romena Leasing S.A., društvo sa sjedištem u Rumunjskoj obavlja djelatnost
leasinga na području Rumunjske.
Immobiliare Italo Romena S.r.l., društvo sa sjedištem u Rumunjskoj, bavi se s
kupnjom nekretnina za potrebe Grupe Veneto banke.
Veneto Ireland Financial Services Ltd., društvo sa sjedištem u Irskoj, bavi se
razvijanjem učinkovitih sredstava za upravljanje (»asset finance«) i drugim
važnim djelatnostima Veneto banke.
Claris Assicurazioni S.r.l., društvo sa sjedištem na adresi Veneto banke, bavi
se poslovima osiguranja za promociju i upravljanja ugovorima o osiguranju svih
vrsta te preuzimanjem punomoći agencije za osiguranje talijanskih i stranih
osiguravatelja.
Claris Broker S.p.A., društvo sa istim sjedištem kao i Veneto banka, bavi se
poslovima posredovanja u osiguranju.
Claris Vita S.p.A., društvo sa sjedištem u Milanu, jedno je od tri povezana
društva sa Veneto bankom. Naime, kontrolu nad društvom drži društvo Uniqa
Versicherungen AG iz Austrije, dok Veneto banka drži manji udjel. Društvo je
osnovano 1988. godine i do 2004. godine 100% dioničar društva bila je Veneto
banka, a nakon 2004. kontrolu nad društvom preuzima Uniqa Versicherungen AG.
Predmet poslovanja društva je osiguranje i reosiguranje, u svim sektorima
životnog i komplementarnih osiguranja. Društvo koristi banke koje su obuhvaćene
u Veneto grupu kao svoje glavne kanale distribucije u poslovima osiguranja i
reosiguranja.
Palladio Finanziaria S.p.A., društvo sa sjedištem u Vicenzi. Društvo se bavi
preuzimanjem, upravljanjem, ustupanjem i zamjenom sudjelovanja u dobiti i udjelu
bilo koje vrste kao i kupnjom i prodajom vrijednosnica.
Sintesi 2000 S.r.l., društvo sa sjedištem u Milanu, bavi se poslovima
proizvodnje i komercijalizacije usluga pružanja gospodarsko-financijskih
informacija i analiza o stranim zemljama, o kreditnim institucijama i
talijanskim i stranim društvima, zatim pružanjem pomoći i savjeta u odnosima s
ustanovama, uredima i administracijom, preuzimanjem punomoći za zastupanje u
Italiji i inozemstvu, uslugama obrade podataka, izborom i školovanjem osoblja,
savjetovanjem i zastupanjem u cilju sklapanja sporazuma, organizacijom
trgovačkih misija u inozemstvu i sličnim poslovima.

b) GOSPODARSKO-KREDITNA BANKA

Gospodarsko-kreditna banka osnovana je kao dioničko društvo 1992. godine u
Zagrebu. Banka ima odobrenje za pružanje bankovnih i ostalih financijskih
usluga. Prema veličini Gospodarsko-kreditna banka se svrstava u male banke, a
svoje poslovanje obavlja putem devet poslovnica na području Republike Hrvatske.
Početkom 2006. godine banka je zapošljavala 92 zaposlenika.

*2. Pravni oblik koncentracije*

Pravni oblik predmetne koncentracije je stjecanje udjela u temeljnom kapitalu
(72,90%) Gospodarsko-kreditne banke od strane Veneto banke.

*3. Pravni temelj koncentracije*

Pravni temelj predmetne koncentracije je Ugovor o kupoprodaji...xx (označeno kao
poslovna tajna).

*4. Izvješće Veneto banke o gospodarskoj i pravnoj opravdanosti predmetne
koncentracije*

Glede ekonomskog obrazloženja predmetne koncentracije Veneto banka se u prijavi
očitovala kako smatra da sukladno općoj situaciji u hrvatskom bankarstvu,
okarakteriziranom sve snažnijom konkurencijom i konsolidacijom sektora, ulaganje
Veneto banke u dionice Gospodarsko-kreditne banke predstavlja ključan preduvjet
za daljnji rast i uspješno pozicioniranje ove banke na tržištu Republike
Hrvatske, ali i osnovni preduvjet za opstanak i pozicioniranje
Gospodarsko-kreditne banke na tržištu Republike Hrvatske. Ulaganjem Veneto banke
u Gospodarsko-kreditno banku formirat će se jedna manja ali dovoljno snažna
nacionalna financijska institucija u Hrvatskoj koja će dosegnuti potrebnu
»kritičnu masu« glede broja klijenata, mreže poslovnica i financijske snage,
tako da može osigurati svoj dugoročni uspjeh i održivi rast na hrvatskom tržištu
bankarskih usluga.
Dakle, očekuje se da će ekonomska struktura koncentracije potaknuti daljnji rast
Gospodarsko-kreditne banke i osnažiti njezin položaj na tržištu. Uslijed ove
koncentracije sinergijskim učincima očekuje se povećanje učinkovitosti
poslovanja, a samim time i profitabilnosti te porast povrata na kapital. U
perspektivi Gospodarsko-kreditne banke je zadržavanje dosadašnje mreže
distribucijskih kanala s postupnim širenjem poslovanja u srednjoročnom
razdoblju. Osim probitaka za samu banku te razvoj hrvatskog gospodarstva, Veneto
banka planira prisutnošću na hrvatskom bankovnom tržištu podržati i talijanska
poduzeća koja posluju na teritoriju Republike Hrvatske.
Financijska struktura koncentracije...xx (označeno kao poslov­na tajna).

*5. Mjerodavno tržište*

Odredbama točke 1. Odluke određeno je da se za potrebe iste na odgovarajući
način primjenjuje definicija pojma mjerodavno tržište iz propisa koji reguliraju
zaštitu tržišnog natjecanja. Sukladno Uredbi o načinu utvrđivanja mjerodavnog
tržišta (»Narodne novine« br. 51/2004) mjerodavno tržište, u smislu članka 7.
Zakona o zaštiti tržišnog natjecanja (»Narodne novine«, br. 122/2003), određuje
se kao tržište određenih proizvoda koji su predmet obavljanja djelatnosti
poduzetnika na određenom zemljopisnom području.
U predmetnom slučaju radi se o koncentraciji dvaju poduzetnika čija je osnovna
djelatnost vezana uz bankarsko poslovanje. Veneto banka svoje bankarsko
poslovanje obavlja u Italiji gdje joj je i sjedište, dok je Gospodarsko-kreditna
banka prisutna isključivo na području Republike Hrvatske. Obzirom da kroz
navedenu koncentraciju Veneto banka stječe udjel u Gospodarsko-kreditnoj banci
te na taj način ulazi na hrvatsko bankarsko tržište, mjerodavno tržište se
određuje kao tržište univerzalnog bankarstva na području Republike Hrvatske.
S obzirom na proizvode i usluge koje sudionici koncentracije nude te s obzirom
na područje na kojem dolazi do koncentracije mjerodavno tržište se određuje u
svom proizvodnom i zemljopisnom smislu. U proizvodnoj dimenziji dolazi do
horizontalne koncentracije dvaju poduzetnika od kojih su oba prisutna na
bankarskom tržištu proizvoda i usluga. Gospodarsko-kreditna banka ima odobrenje
HNB-a za pružanje bankovnih i ostalih financijskih usluga. Isto tako, Veneto
banka je u Italiji ovlaštena za obavljanje bankovnih i drugih financijskih
poslova. S obzirom na opseg proizvoda i usluga te na usmjerenost banaka na
široki spektar komitenata može se govoriti o mjerodavnom tržištu kao tržištu
univerzalnog bankarstva.
U zemljopisnoj dimenziji mjerodavno tržište se s obzirom na prirodu predmetne
koncentracije određuje prema teritorijalnom opsegu proizvoda i usluga koje pruža
Gospodarsko-kreditna banka. Naime, stjecanjem udjela u Gospodarsko-kreditnoj
banci Veneto banka po prvi puta ulazi na hrvatsko bankarsko tržište pa stoga ne
dolazi do preklapanja teritorijalne rasprostranjenosti banaka sudionica
koncentracije. S obzirom na mrežu poslovnica Gospodarsko-kreditne banke koje su
široko disperzirane na nacionalnom nivou može se govoriti o mjerodavnom tržištu
Republike Hrvatske u geografskoj dimenziji.

5.1. Analiza mjerodavnog tržišta preko tržišnih udjela

Predmetnom transakcijom Veneto banka koja dosad nije bila prisutna na hrvatskom
bankarskom tržištu stječe udio u temeljnom kapitalu Gospodarsko-kreditne banke.
U analizi mjerodavnog tržišta se stoga polazi od tržišnih udjela
Gospodarsko-kreditne banke na mjerodavnom tržištu, odnosno na tržištu
univerzalnog bankarstva u Republici Hrvatskoj. Za analizu mjerodavnog tržišta
korišteni su revidirani podaci za 2003. i 2004. godinu te privremeni podaci po
kvartalima za 2005. godinu.

*5.1.1. Tržišni udjel Gospodarsko-kreditne banke na mjerodavnom tržištu prema
aktivi, primljenim depozitima i izdanim kreditima*

Prema kriteriju aktive, kao i prema ostalim kriterijima Gospodarsko-kreditna
banka je na mjerodavnom tržištu zauzela...xx (označeno kao poslovna tajna).. U
sljedećoj tablici se promatraju podaci o tržišnim udjelima u ukupnoj aktivi
bankarskog sustava prema stanju na kraju 2003. i 2004. godine te kroz razdoblja
u 2005. godini.
U nastavku slijedi prikaz kretanja tržišnih udjela Gospodarsko-kreditne banke
prema aktivi: (označeno kao poslovna tajna)
S aspekta prikupljenih depozita i odobrenih kredita u cjelokupnom bankarskom
sustavu, Gospodarsko-kreditna banka također zauzima xx (označeno kao poslovna
tajna) U nastavku slijedi prikaz tržišnog udjela Gospodarsko-kreditne banke
prema kriteriju depozita i kredita: (označeno kao poslovna tajna)
Kad se promatraju podaci o geografskoj rasprostranjenosti primljenih depozita i
odobrenih kredita Gospodarsko-kreditna banka je najveće tržišne udjele u
pojedinoj županiji ostvarila u xx (označeno kao poslovna tajna).

*5.1.2. Analiza mjerodavnog tržišta prema poslovnoj mreži Gospodarsko-kreditne
banke*

Gospodarsko-kreditna banka svoje poslovanje obavlja preko devet poslovnica
rasprostranjenih u šest županija. Prema podacima dostavljenim u prijavi, banka
raspolaže sljedećim poslovnicama:
1. Poslovnica »Kristina«, Draškovićeva 58, Zagreb,
2. Poslovnica »Špansko«, Cesarićeva 71, Zagreb,
3. Poslovnica »Istra«, Flavijevska 8, Pula,
4. Poslovnica »Tržnica«, Narodni trg 9, Pula,
5. Poslovnica »Liburnija«, Adamićeva 36, Rijeka,
6. Poslovnica »Krapina«, A. Starčevića 1, Krapina,
7. Poslovnica »Dubrovnik«, Pile, Tiha 2, Dubrovnik,
8. Poslovnica »Varaždin«, Braće Radić 15c, Varaždin,
9. Poslovnica »Crikvenica«, Ivana Skomerže 1, Crikvenica.
S navedenih devet poslovnica Gospodarsko-kreditna banka je prema kriteriju broja
poslovnica na bankarskom tržištu zauzela udio od xx (označeno kao poslovna
tajna) Iz navedene analize mjerodavnog tržišta se može zaključiti kako je
tržišni udio Gospodarsko-kreditne banke po svim kriterijima relativno mali te
stoga s ovog aspekta ne postoji opasnost za tržišno natjecanje. Na mjerodavnom
tržištu, u predmetnom slučaju definiranog kao tržište univerzalnog bankarstva na
području Republike Hrvatske, Gospodarsko-kreditna banka je prema svim
kriterijima postigla tržišne udjele koji su manji od xx (označeno kao poslovna
tajna) % pa stoga provedbom navedene koncentracije niti ne postoji niti će doći
do stvaranja vladajućeg položaja Gospodarsko-kreditne banke na mjerodavnom
tržištu. Ekonomski dio analize koncentracije ne ukazuje da bi provedbom ove
koncentracije moglo doći do sprječavanja, ograničavanja ili narušavanja tržišnog
natjecanja na mjerodavnom tržištu.

5.2. Analiza mjerodavnog tržišta u proizvodnoj dimenziji

Definiranje mjerodavnog tržišta u proizvodnoj dimenziji polazi od proizvoda i
usluga s kojima se sudionici koncentracije na tržištu natječu pa se tako u
predmetnom slučaju, s obzirom na stjecanje udjela u temeljnom kapitalu
Gospodarsko-kreditne banke od strane Veneto banke, polazi od proizvoda i usluga
Gospodarsko-kreditne banke. Analizom temeljnih financijskih izvještaja navedene
banke može se utvrditi usmjerenost banke xx (označeno kao poslovna tajna).
Prema klasifikaciji koju koristi HNB banke pribavljaju i plasiraju sredstva od
sedam osnovnih institucionalnih sektora i to: državne jedinice, financijske
institucije, javna trgovačka društva, ostala trgovačka društva, neprofitne
institucije, stanovništvo i nerezidenti. Iako bi se prema teoriji, u
financijskom sustavu sektor stanovništva trebao najčešće javiti kao skupina s
viškom novčanih sredstava, a sektor poduzeća odnosno trgovačkih društava kao
skupina s manjkom novčanih sredstava, struktura bilance Gospodarsko-kreditne
banke kao i struktura bilance bankarskog sustava pokazuje xx (označeno kao
poslovna tajna). Naime, u strukturi odobrenih kredita na razini cijelog
bankarskog sustava, kao institucionalni sektor s najvećom potražnjom za
kreditima javlja se sektor stanovništva. Gotovo polovica ukupno izdanih kredita
usmjerena je prema sektoru stanovništva (u 2004. godini je taj iznos bio čak
preko 50%). Osim stanovništva, drugi institucionalni sektor koji najviše
potražuje kredite od banaka je sektor ostalih trgovačkih društava pod kojim se
misli na klasičan oblik poduzeća koja nisu u vlasništvu države. Ostalih 15,77%
odobrenih kredita otpada na preostale institucionalne sektore.
U slučaju Gospodarsko-kreditne banke može se reći xx (označeno kao poslovna
tajna).
U nastavku slijedi prikaz strukture neto kredita na kraju 2005. po
institucionalnim sektorima (označeno kao poslovna tajna).
Ukupno prikupljeni depoziti mogu se detaljnije raščlaniti na tri podskupine i
to: depoziti žiroračuna i tekućih računa, štedni depoziti i oročeni depoziti.
Kad se promatraju ove podskupine depozita onda se u nekoliko segmenata mogu
uočiti xx (označeno kao poslovna tajna). U nastavku je prikazana struktura
prikupljenih depozita na kraju 2005. po institucionalnim sektorima: (označeno
kao poslovna tajna).

*6. Udjeli sudionika koncentracije u drugim poduzetnicima*

Hrvatska narodna banka je istražila kapitalnu i personalnu po­ve­zanost
sudionika predmetne koncentracije, te je utvrđeno sljedeće:
U sklopu ekonomskog dijela analize razmatrana je kapitalna i personalna
povezanost sudionika koncentracije u pogledu udjela u temeljnom kapitalu drugih
društava odnosno u personalnoj povezanosti sa drugim osobama i društvima. Veneto
banka kao jedan od sudionika predmetne koncentracije dosad nije bila prisutna na
tržištu Republike Hrvatske. Prema podacima dostavljenim u nadopuni prijave
namjere provedbe koncentracije od 11. travnja 2006. godine Veneto banka je
utvrdila da nije kapitalno ili personalno povezana s bilo kojom drugom
talijanskom bankom koja je trenutno prisutna na bankarskom tržištu Republike
Hrvatske, uključujući Grupu UniCredit i Grupu Intesa.

6.1. Kapitalna povezanost

U nastavku je analizirana kapitalna povezanost Veneto banke kao i
Gospodarsko-kreditne banke u drugim poduzetnicima s udjelom jednakim ili većim
od 10% u temeljnom kapitalu.
Veneto banka ima 10% ili više udjela/dionica u temeljnom kapitalu sljedećih
poduzetnika iz Grupe Veneto banke: (označeno kao poslovna tajna)
Osim navedenih 15 društava u kojima Veneto banka ima 10% ili više udjela u
temeljnom kapitalu, u polugodišnjem izvješću za 2005. godinu navodi se još pet
društava u kojima Veneto banka ima 10% ili više udjela u temeljnom kapitalu i
to: xx (označeno kao poslovna tajna)
Gospodarsko-kreditna banka na temelju podataka iz prijave nije izravno ili
neizravno povezana s niti jednim poduzetnikom ili osobom odnosno nema 10% ili
više udjela u temeljnom kapitalu niti jednog društva.
Sukladno iznesenim podacima o kapitalnoj povezanosti Veneto banke s drugim
poduzetnicima kao i Gospodarsko-kreditne banke s drugim poduzetnicima ne postoje
naznake o štetnim učincima za tržišno natjecanje. Iz priložene kapitalne
povezanosti Veneto banke s drugim društvima može se sumirati kako je Veneto
banka s udjelima od 10% ili većim udjelima prisutna najvećim dijelom u društvima
sa sjedištem u xx (označeno kao poslovna tajna) Povezanost Veneto banke sa
četiri banke koje su unutar Grupe Veneto ne predstavlja ograničavajući faktor
pri ocjeni koncentracije Veneto banke i Gospodarsko-kreditne banke.
Kapitalna povezanost Veneto banke s drugim poduzetnicima ukazuje na potencijalnu
poslovnu povezanost Veneto banke s xx (označeno kao poslovna tajna).

6.2. Personalna povezanost

Potvrdom iz nadopune prijave namjere provedbe koncentracije navedeno je da
Veneto banka nije personalno povezana s bilo kojom drugom bankom prisutnom na
hrvatskom bankarskom tržištu.
Također, Gospodarsko-kreditna banka nije personalno povezana s bilo kojom drugom
bankom prisutnom na hrvatskom bankarskom tržištu.

*7. Opis i obrazloženje očekivanih pogodnosti predmetne koncentracije za
potrošače*

Prema navodima iz prijave predmetna koncentracija će proizvesti brojne pozitivne
učinke na potrošače. Jedan od pozitivnih učinaka je proširenje ponude proizvoda
te kvalitete usluga, obzirom da će se proizvodi i usluge pojedine banke
nadopuniti sa novim proizvodima i uslugama koji već postoje u drugoj banci, te
će tako obogaćena ponuda biti dostupna svim klijentima banke. Nadalje, doći će
do proširenja mreže poslovnica i ostalih distributivnih kanala te modernizacije
korištene tehnologije. Trgovačka mreža u početku će ostati nepromijenjena, da bi
se kasnije proslijedilo s planom širenja. U razdoblju između 2007. i 2009.
godine predviđa se osnivanje četiriju novih poslovnica u centrima najvećeg
komercijalnog potencijala. Novonastala mreža uključivat će uvođenje bankomata na
gotovo čitavom području Republike Hrvatske. Osim toga, planira se daljnje
otvaranje novih poslovnica. Ostali distributivni kanali koji postoje u jednoj od
banaka (NETbanking) postat će dostupni za sve klijente. Otvorit će se mogućnost
praćenja većih razvojnih projekata i većih klijenata banke. Naime, razvojem
usluga u Gospodarsko-kreditnoj banci nastat će banka sa znatno većom
financijskom osnovicom od postojeće, što će omogućiti praćenje značajnih
razvojnih i infrastrukturnih investicijskih projekata u većoj mjeri. Stoga
Veneto banka nakon preuzimanja planira povećati udio svog poslovanja kako s
velikim privatnim tvrtkama, tako i s državnim ustanovama i fondovima, jedinicama
lokalne samouprave i komunalnim poduzećima. Također, otvorit će se mogućnost
povoljnije ponude za klijente. Naime, zbog veće financijske osnovice koja će joj
omogućiti kompenziranje negativnog utjecaja smanjenja marže na rezultat, banka
će nakon fuzije biti u poziciji ponuditi povoljnije uvjete proizvoda svojim
klijentima. Osim toga, obzirom na veličinu, moći će postići povoljnije uvjete
refinanciranja što će se također pozitivno odraziti na krajnje korisnike.
U prijavi se navodi da se Veneto banka kroz svoju prisutnost u
Gospodarsko-kreditnoj banci između ostalog želi profilirati kao referentna banka
za talijanske poduzetnike u Republici Hrvatskoj te im pružiti dostatnu podršku
za njihovo poslovanje u ovoj državi.
III. Razmatranjem navedenih činjenica vezanih uz analizu predmetne koncentracije
utvrđeno je sljedeće:
Provođenjem predmetne koncentracije Veneto banka će steći ukupno 72,90% udjela u
temeljnom kapitalu Gospodarsko-kreditne banke. Kroz navedenu kupnju dionica
Gospodarsko-kreditne banke, Veneto banka prvi put ulazi na hrvatsko bankarsko
tržište. Dosadašnja djelatnost Veneto banke bila je usmjerena uglavnom na
sjeveroistočno područje Italije, posebno u regiji Veneto u provinciji Treviso, a
putem konsolidiranih društava također u regiji Lombardija te u južnim regijama
Puglia i Basilicata. Osim na bankarskom tržištu Italije, Veneto banka je preko
društava članica Grupe Veneto banke prisutna na bankarskom tržištu Rumunjske.
Stjecanjem većinskog udjela u temeljnom kapitalu Gospodarsko-kreditne banke
planira se osnažiti položaj te banke na hrvatskom bankovnom tržištu kako bi se
putem adekvatne financijske snage i poslovne mreže komitentima banke pružila
odgovarajuća bankovna usluga. Sudionici koncentracije očekuju da će se, uslijed
navedene koncentracije, sinergijskim učincima postići veća učinkovitost
poslovanja, a samim time i porast profitabilnosti te porast stope povrata na
kapital. Svojom prisutnošću na hrvatskom bankarskom tržištu Veneto banka planira
pružiti i adekvatnu podršku talijanskim poduzetnicima koji posluju na tržištu
Republike Hrvatske.
S obzirom na strukturu prikupljenih sredstava i plasmana prema institucionalnim
sektorima te na rasprostranjenost poslovne mreže Gospodarsko-kreditne banke u
šest županija na teritoriju Republike Hrvatske, mjerodavno tržište je definirano
kao tržište univerzalnog bankarstva na teritoriju Republike Hrvatske. Tržišni
položaj Gospodarsko-kreditne banke na mjerodavnom tržištu može se definirati kao
relativno mali te stoga s ovog aspekta ne postoji opasnost za tržišno
natjecanje. Prema svim promatranim kriterijima tržišni udio Gospodarsko-kreditne
banke je bio manji od 1%. Budući da provedbom predmetne koncentracije Veneto
banka prvi put ulazi na hrvatsko bankovno tržište navedena koncentracija neće
izazvati promjenu tržišnog udjela Gospodarsko-kreditne banke među bankama na
teritoriju Republike Hrvatske. Sukladno tome, analizom mjerodavnog tržišta u
promatranoj koncentraciji utvrđeno je da ne dolazi do stvaranja ili jačanja
vladajućeg položaja Gospodarsko-kreditne banke na tržištu te stoga ne postoje
negativne implikacije na učinkovitost tržišnog natjecanja na hrvatskom bankovnom
tržištu.
Analizom kapitalne povezanosti utvrđena je poslovna povezanost Veneto banke s
čelnim društvom Uniqa grupe, najveće osiguravateljne grupe u Austriji, koja je
ujedno preko društva kćeri prisutna na hrvatskom financijskom tržištu. Poslovna
povezanost Uniqa grupe u okviru partnerstva s Raiffeisenbank Austria d.d. ne
predstavlja opasnost za efikasno tržišno natjecanje na hrvatskom bankovnom
tržištu.
Slijedom iznesenoga, Hrvatska narodna banka je predmetnu koncentraciju ocijenila
dopuštenom, kako je odlučeno u točki I. izreke ovog rješenja.

POUKA O PRAVNOM LIJEKU

Ovo je rješenje konačno u upravnom postupku i protiv njega nije dopuštena žalba,
već se može pokrenuti upravni spor tužbom neposredno kod Upravnog suda Republike
Hrvatske u roku od 30 dana od dana dostave ovog rješenja.

Urbroj: 483-020/07-06/ŽR
Zagreb, 18. srpnja 2006.

Guverner
Hrvatske narodne banke
**dr. sc. Željko Rohatinski**, v. r.

Rješenje, NN 98/2006-2265
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)